Pertanyaan 258: KUALITI KEHIDUPAN KELOMPOK M40
Dewan Undangan Negeri: selangor, Tahun 2020, Sesi 2
Pertanyaan oleh: Y.B. TUAN MOHD NAJWAN BIN HALIMI (N40 KOTA ANGGERIK)
Jawapan oleh: Y.A.B. Dato' Menteri Besar

Y.B. TUAN MOHD NAJWAN BIN HALIMI

Apakah dasar dan pendekatan yang dilaksanakan oleh Kerajaan Negeri bagi membantu meningkatkan kualiti kehidupan kelompok M40?

Sejauh manakah tahap keberkesanan dasar sedia ada dalam menjamin kualiti kehidupan kelompok M40 di Selangor?

Y.A.B. Dato' Menteri Besar

a) Untuk makluman Yang Berhormat Kota Anggerik, keperihatinan Kerajaan Negeri kepada kebaikan rakyat Negeri Selangor terserlah sejak sekian lama melalui kewujudan program-program peduli rakyat yang turut memberi fokus untuk meningkatkan taraf pendapatan dan kehidupan mereka. Di antara program yang telah dilaksanakan pada masa kini untuk membantu rakyat Negeri Selangor ialah Inisiatif Peduli Rakyat (IPR). Program IPR merupakan program holistik dalam jangka panjang yang tidak hanya menyajikan pemberian bantuan kebajikan semata-mata, tetapi turut memberdaya dan memperkasakan penerima manfaat yang terdiri daripada pelbagai golongan termasuklah M40. Di antara program- program IPR yang disasarkan kepada golongan adalah seperti berikut:

a. Skim Bantuan Asuhan Anakku Pintar (Asuh Pintar); b. Hadiah Pengajian Institusi Pengajian Tinggi (HPIPT); c. Skim Pinjaman Mikro Kredit HIJRAH Selangor; d. Dana Usahawan Mikro Selangor (DUMS); dan e. Skim Rumah Selangorku (RSKU).

Selain daripada program IPR, terdapat banyak lagi program sedia ada di bawah Kerajaan Negeri Selangor yang dapat membantu menjana pendapatan rakyat sama ada dalam sektor usahawan, pertanian, kesihatan dan juga pendidikan yang boleh dinikmati oleh golongan M40. Program-program penjanaan pendapatan rakyat ini ditawarkan kepada mereka yang berkelayakan dan memenuhi kriteria yang telah ditetapkan. Di antara program ini adalah Selangor Digital e-Supply Chain (SELDEC), Selangor Advance dan Pasar Agro Selangor.

Kerajaan negeri sentiasa melakukan penambahbaikan terhadap program sedia ada dan merangka program-program baharu yang bersesuaian dan menepati keperluan semua lapisan masyarakat di Selangor, sesuai dengan gagasan Selangor Maju Bersama.

b) Seperti Yang Berhormat sedia maklum, inisiatif dan bantuan yang diberikan oleh Kerajaan Negeri kepada rakyat Selangor bukanlah dalam bentuk sumbangan tunai sekaligus semata-mata. Pendekatan Kerajaan Negeri yang disifatkan sebagai memberikan ‘joran’ kepada rakyat adalah tepat pada masanya untuk mereka kekal taraf ‘mengail’ demi kelangsungan hidup dan seterusnya meningkatkan pendapatan serta kehidupan mereka. Program sedia ada di bawah Kerajaan Negeri Selangor dapat membantu menjana pendapatan rakyat sama ada dalam sektor usahawan, pertanian, kesihatan, pendidikan dan lain-lain lagi.

Jika mengambil contoh, seorang usahawan mikro boleh meningkatkan pendapatan dan taraf kepada usahawan kecil melalui Program-Program IPR yang disediakan oleh Kerajaan. Usahawan ini boleh memohon Dana Usahawan Mikro Selangor (DUMS) untuk mendapatkan bantuan peralatan, atau memohon Skim Hijrah Selangor untuk mendapatkan pinjaman kewangan. Melalui kajian yang dilaksanakan oleh Institut Darul Ehsan (IDE) pada tahun 2018, 92% responden dapat meningkatkan perniagaan selepas menerima bantuan peralatan DUMS manakala melalui Skim Hijrah Selangor pula, 85% responden berjaya meningkatkan pendapatan kasar perniagaan mereka. Kajian ini menunjukkan program-program IPR tersebut dapat menjamin peningkatan pendapatan kepada penerima-penerima IPR. Selain bantuan dan pinjaman, Kerajaan Selangor juga menyediakan program latihan kepada usahawan iaitu Latihan Usahawan IT yang dianjurkan oleh Selangor Information Technology and e-Commerce Council (SITEC). Melalui latihan ini, penerima IPR ini mampu melonjakkan perniagaan mereka melalui perniagaan secara e-dagang.

Program dan dasar Kerajaan Negeri sedia ada sesungguhnya menjamin kualiti kehidupan rakyat, termasuklah golongan M40. Ini dapat dilihat melalui statistik dari Jabatan Perangkaan Malaysia bagi suku tahun pertama 2020, yang menunjukkan perbelanjaan penggunaan isi rumah bulanan purata Selangor meningkat daripada RM 4,646 pada tahun 2014 kepada RM 5,183 pada tahun 2016 iaitu dengan purata pertumbuhan tahunan sebanyak 5.5%. Namun, masih terdapat ruang untuk penambahbaikan oleh Kerajaan Negeri untuk menyediakan kemudahan dan perkhidmatan yang terbaik kepada rakyat Selangor. Program dan dasar sedia ada Kerajaan Negeri dalam memperkasa taraf kehidupan golongan M40 adalah wajar dan mencukupi pada masa kini.